***ПОДАВАНЕ НА ЗАЯВЛЕНИЕ НА ХАРТИЕН НОСИТЕЛ ЗА ИЗДАВАНЕ НА СВИДЕТЕЛСТВО ЗА СЪДИМОСТ В БЮРО „СЪДИМОСТ“ ПРИ РАЙОНЕН СЪД - ПЛОВДИВ***

Свидетелство за съдимост се издава на лице по негово заявление, подадено в съответното бюро за съдимост. Заявлението може да бъде подадено в бюрото за съдимост към всеки районен съд или в Централното бюро за съдимост. Заявлението може да се изтегли като електронен файл 

Когато заявлението е подадено в бюрото за съдимост към районен съд, различен от този по месторождението на лицето, или в Централното бюро за съдимост, се извършва справка в ЦАИС „Съдебен статус“. При наличие на бюлетин за съдимост служебно от бюрото за съдимост по месторождение се изискват данни за изтърпяно наказание и отбелязване на реабилитация.

Съдът по заявяване на документа издава свидетелство за съдимост, съобразно отбелязванията на съда по месторождение.

 Заявлението за издаване на свидетелство за съдимост се генерира в ЦАИС „Съдебен статус“ по образец и съдържа:

1. пълното име на лицето, за което се иска издаване на свидетелство за съдимост, изписано на кирилица и латиница в реда, посочен в документ за самоличност;

2. ЕГН, ЛН или ЛНЧ, ако притежава такъв, на лицето, за което се иска свидетелството за съдимост;

3. деня, месеца и годината на раждане на лицето, за което се иска свидетелството за съдимост;

4. месторождението на лицето, за което се иска свидетелството за съдимост;

5. гражданството на лицето, за което се иска свидетелството за съдимост;

6. пълните имена на родителите на лицето, за което се иска свидетелството за съдимост;

7. целта, за която се иска свидетелството за съдимост, а когато е за постъпване на работа – точната длъжност; посочва се и нормативният акт, който съдържа условията и реда за извършването на работата или заемането на длъжността;

8. държавата, ако свидетелството за съдимост е предназначено за чужбина.

Когато свидетелството за съдимост е необходимо да послужи за издаване на виза, това обстоятелство се посочва в заявлението, като се посочва и конкретната държава, за която се иска.

Свидетелство за съдимост се издава в деня на поискването, но не по-късно от три работни дни след получаване на информация относно изтърпяване на наложеното наказание и след отбелязване на настъпилата по право реабилитация.

Свидетелството за съдимост важи за срок шест месеца от датата на издаването му, като в него се отбелязва целта, за която то се издава. Когато то се отнася за постъпване на работа, отбелязва се точната длъжност, за която кандидатства лицето.

Свидетелство за съдимост се издава срещу заплащане на държавна такса, определена с Тарифа № 1 към Закона за държавните такси за таксите, събирани от съдилищата, прокуратурата, следствените служби и Министерство на правосъдието, одобрена с Постановление № 167 на Министерския съвет от 1992 г. (ДВ, бр. 71 от 1992 г.).

При подаване на заявление за издаване на свидетелство за съдимост се представя в оригинал документ за самоличност – за българските граждани, или документ за самоличност или документ за пребиваване, издаден от компетентен орган по реда на Закона за българските лични документи – за чужденците. Когато чужденец не притежава български документ за самоличност или за пребиваване, той удостоверява самоличността си само с националния си документ за самоличност, придружен с превод на български език.

Получаването на свидетелството за съдимост не в деня на подаването може да се осъществи и не от подателя на същото, а от всеки един гражданин.

***ИЗДАВАНЕ НА СВИДЕТЕЛСТВО ЗА СЪДИМОСТ НА ДРУГИ ЛИЦА***

Когато свидетелството за съдимост се иска за починал възходящ, низходящ, съпруг, брат или сестра, лицето, което иска свидетелството за съдимост, посочва в заявлението и собственото, бащиното и фамилното си име и адрес за кореспонденция. Данните относно родствената връзка се проверяват от служителя в бюрото за съдимост посредством служебен достъп до Национална база данни „Население“.

Когато свидетелството за съдимост се иска за жив възходящ, низходящ, съпруг, брат или сестра, лицето, което иска свидетелството за съдимост, посочва в заявлението и собственото, бащиното и фамилното си име, адрес за кореспонденция и прилага изрично писмено пълномощно, а когато е за други лица – изрично нотариално заверено пълномощно, съдържащо пълните имена на упълномощителя, изписани на кирилица и на латиница в реда, посочен в документ за самоличност. Заявлението може да се подаде и от адвокат по силата на пълномощно по чл. 33 от Гражданския процесуален кодекс в обикновена писмена форма.

В останалата част процедурата по издаване на свидетелство за съдимост на друго лице е идентична с посочената по-горе.

***ЕЛЕКТРОННО СВИДЕТЕЛСТВО ЗА СЪДИМОСТ***

Издаване на електронно свидетелство за съдимост се извършва от Министерството на правосъдието, след подаване на заявление по електронен път, с квалифициран електронен подпис.

Министерството на правосъдието предоставя възможност на заявителя да въведе електронен адрес за получаване на електронното свидетелство за съдимост, което се издава не по-късно от три работни дни след постъпване на държавната такса по посочената банкова сметка или след потвърждаване на плащането в случаите, когато е извършено с банкова карта чрез Единната входна точка за електронни плащания към доставчици на електронни административни услуги, поддържана от Министерството на електронното управление. Електронното свидетелство за съдимост е достъпно чрез предоставения електронен адрес, чрез профила на заявителя в модул „Свидетелства“ на следния електронен адрес: https://crr.mjs.bg/, както и чрез Системата за сигурно електронно връчване, ако лицето е регистрирано в нея.

Електронното свидетелство за съдимост важи за срок шест месеца от датата на издаването му.